Bestyrelsens beretning 2024

I tider hvor demokratiet udfordres, er det vigtig at vi holder fast i vores demokratiske tradition. En grundejerforening er et fint eksempel på et lille demokrati, hvor alle i fællesskabet har en stemme og denne stemme har samme værdi, uanset hvem du er. Det eneste der kræves, er at man møder op og deltager i den demokratiske proces, som den vi udøver i dag. Tak fordi I er kommet.

Året som er gået kan bedst huskes som året, hvor vi indviede den nye badebro efter at den gamle har tjent os godt i mere end 30 år. Badebroen bliver flittigt brugt både sommer og vinter og den har indtil nu levet op til alle forventningerne. Badebroen er blevet udstyret med en redningskrans og den har fået sin første årlige eftersyn og efterstramning (tak til Otto), så den nu står klar til vinteren. Badebroen mødte dog udfordringer allerede sidste vinter, hvor stormen Pia, betød at bestyrelsen med kort varsel vurderede det nødvendigt at tage trædækkene ind. Og det er manges opfattelse at var dette ikke sket, så ville badebroen have lidt markant skade. Efterfølgende har bestyrelsen samlet et, vi kunne kalde det ”bro-løber-hold” som har meldt sig positive for, med kort varsel at hjælpe med at trække dækkene på land. Under forslagene som skal behandles ved denne generalforsamling, skal vi blandt andet stemme om hvordan vi håndterer badebroen om vinteren. I øvrigt skal det nævnes at den gamle bro er solgt, men blot ikke afhentet endnu.

Økonomi er et andet emne som har fyldt meget i årets arbejde i bestyrelsen. Der var ikke gået mange uger efter sidste års generalforsamling førend bestyrelsen følte det rigtigt at overskride budgettet for forsegling af asfalten med 37000 kr. oveni de 68000 kr som allerede lå i budgettet. Desværre gik der så ikke længe før regningerne på vintertjenste brutalt overskred budgettet med hele 260%, ligesom det skete i mange af landets kommuner. Thøger og jeg har indhentet tilbud på vintertjensten for den kommende vinter og vi har besluttet at skifte leverandør til Obel, som har markant lavere timepris, udenfor normal arbejdstid. Som følge af budgetoverskridelser, så blev årets bestyrelsesmiddag gennemført i en spareversion. Desuden blev den planlagte beskæring af bevoksningen på skrænten droppet.

Ved sidste generalforsamling var der en god og livlig debat om trafiksikkerhed på Strandbakken og generalforsamlingen pålagde bestyrelsen at arbejde videre med dette emne og stille forslag ved denne generalforsamling. Dette arbejde vil der blive redegjort for under forslaget fra bestyrelsen om hastighedsreducerende foranstaltninger på Strandbakken, senere på dagsordenen.

Nogen vil have bemærket at de mange lapninger i asfalten efter udlægningen af Fibia-net tilbage i vinteren 2020-2021, er blevet fræset af og der er lagt ny slidlag her i 2024. Når nogen ønsker at grave på vejarealet på Strandbakken, så skal der først indhentes gravetilladelse hos kommunen, som så partshører Grundejerforeningen, hvor vi så angiver retningslinjer for genetableringen af asfalten. Retningslinjerne siger at affræsning og lægning af det endelige slidlag skal ske senest et år efter selve gravearbejdet. I tilfældet med Fibia gik der 3,5 år og et hav af emails og frustrationer.

Bestyrelsen har som sædvanligt gennemført en række arrangementer i løbet af året, for at give beboerne mulighed for at møde hinanden. Til fastelavns arrangementet i Æblemarken deltog ca. 50 og det i alderen 2 til 90 år. Det var en noget kold omgang men med masser af slag på tønderne. Særligt de små er utrættelige. Årets strandrensning havde god tilslutning med 20-30 deltagere, hvor alle de planlagte opgaver blev gennemført, særligt oprydningen efter stormen Pia. Vores frivillige indsats var meget synlig, da vi også arbejde på indkørsel til Strandbakken og derved kunne hilse på dem som kørte forbi. Årets Sct. Hans bål gik fint, i år med en båltale givet af Keld, tak for det! Sct. Hans arrangementet har altid være plaget af at være for sent for de små beboere på Strandbakken. Næste år har Elsebeth og jeg besluttet at vi laver et lille bål og snobrød for de små lidt tidligere på aftenen.

Kravet til antallet af skraldespande er stigende i disse år. Og der er flere på Strandbakken som er faldet for fristelsen af at inddrage græsrabatten til skraldespandsstativer, postkasser, opbevaring og bevoksning. Græsrabatten tilhører Grundejerforeningen og den skal holdes med græs, så fri passage er mulig, uanset om man bor ved en vendeplads eller ej. Dette er angivet i ordensforskrifterne. Tilbage i 2009 forsøgte bestyrelsen med henvendelse til de relevante grundejere at få græsrabatten genetableret, uden stor effekt. Men det er vigtigt for bestyrelsen at understrege at inddrager man græsrabatten til anden brug end græs, så er det uden foreningens accept og det bærer risikoen for at foreningen kræver græsset reetableret.

I ordensforskrifterne står der også en henstilling om i hvilket tidsrum man må bruge motoriseret værktøj. Grunden til at jeg nævner dette er at bestyrelsen har fået et par henvendelser om støj igennem året, særligt i forbindelse med byggeri. Beboerne opfordres til først selv at gå i dialog om problemet.

I år vil jeg prøve en ny strategi, da jeg gerne vil rose de mange beboere på Strandbakken, som holder kantstenen udfor deres hus fri for ukrudt. Dels er det pænere og dels sikre det en længere levetid af asfalten, da den kan holdes mere tør.

Der tales meget om ejendomsvurderinger i medierne og om hvordan de kan beregnes. Heldigvis er man ikke begyndt at indregne værdien af godt naboskab i beregningen. For mange er godt naboskab vigtigt for glæden ved at bo i en ejendom. Jeg oplever at vi har mange gode naboskaber på Strandbakken. Naboer hjælper hinanden med at lufte hunde, passe høns, fjerne tag, fælde træer, spise sammen eller blot tage sig tid til at stoppe og tage en snak, når vi mødes på Strandbakken. Og når nu den glæde er skattefri, hvorfor så ikke investerer endnu mere i det gode forhold til jeres naboer på Strandbakken?

Med denne anbefaling vil jeg slutte bestyrelsens beretning for 2024 og åbne for spørgsmål og kommentarer,